paragraph_text: Storm of the Light's Bane drugi je studijski album švedskog black metal-sastava Dissection. Diskografska kuća Nuclear Blast objavila ga je 17. studenoga 1995. Posljednji je studijski album skupine prije Nödtveidtova uhićenja 1997. zbog ubojstva Josefa ben Meddoura. Kao što je bio slučaj s debitantskim uratkom, Kristian 'Necrolord' Wåhlin izradio je naslovnicu za album. Razni kritičari i obožavatelji smatraju ga remek-djelom i jednim od najboljih albuma black metala uopće.